蜀酒歌
作者：陸游
朝代：宋

paragraphs: 漢州鵝黄鸞鳯雛，不鷙不搏德有餘。
眉州玻瓈天馬駒，出門已無萬里塗。
病夫少年夢清都，曾賜虚皇碧琳腴。
文德殿門晨奏書，歸局黄封羅百壺。
十年流落狂不除，遍走人間尋酒壚。
青絲玉瓶到處酤，鵝黄玻瓈一滴無。
安得豪士致連車，倒瓶不用杯與盂。
琵琶如雷聒坐隅，不愁渴死老相如。